Jääkiekkopersoona Juhani Tamminen laukoi melkoisen avautumisen MM-kieltäytymisistä Lapin Kansassa julkaistussa jutussa.

Kiekkopersoona Juhani Tamminen ei Lapin Kansan jutussa sulata NHL-pelaajien joukkokieltäytymistä MM-kisoista.

Tami kertoo ymmärtävänsä loukkaantumiset, mutta ei esimerkiksi sopimuskuvioihin tai väsymykseen vetoamista.

Jesse Puljujärvi saapui AHL:stä Leijonien vahvuuteen.

Leijonien MM-kisoihin valmistautumista ovat leimanneet lukuisien NHL-pelaajien kieltäytymiset maajoukkuetehtävistä. Muun muassa Patrik Laine, Aleksander Barkov, Rasmus Ristolainen ja useat muut suomalaistähdet ovat näyttäneet kisoille punaista valoa pitkän NHL-kauden päätteeksi.

Syinä ovat olleet niin vammat kuin levontarvekin. Muutaman pelaajan tilanne on myös se, että NHL-sopimus on katkolla, ja osallistuminen olisi loukkaantumisvaaran takia riski. Tami ei silti syty sille, että terveet pelaajat kieltäytyvät Leijonista. Hänen mielestään kyse on kunnioituksen puutteesta.

- Minua suoraan sanottuna vituttaa ja hävettää tämmöinen toiminta. Karsastan rusinat pullasta -ajattelua, mikä monella pelaajalla nykyään on. Jos olet oikeasti loukkaantunut niin kieltäytyminen on totta kai ok. Mutta maajoukkueesta ei voi jäädä pois väsymyksen takia, Tami ärähtää.

Tami laukoo myös syytöksiä sopimusneuvotteluissa mukana oleville pelaaja-agenteille, joita ei hänen mukaansa kiinnosta muu kuin raha. Hän ymmärtää vammariskit, mutta hänen mielestään muutaman viikon MM-rupeama ei ole pelaajilta liikaa vaadittu. Hän haluaisi, että pelaajat ikään kuin maksaisivat Suomen jääkiekolle takaisin

- Pitäisi olla kiitollinen, että on saanut kehittyä pelaajaksi Suomessa, missä on paremmat olosuhteet kuin missään muualla Euroopassa. Ilman minua ja monta muuta kiekkoihmistä Patrik Laine pelaisi tällä hetkellä Novosibirskissä jääpalloa.

Tami sanoo, että on valmis sanomaan samat sanat pelaajille myös kasvotusten. Hänen mielestään väsymys ei ole peruste Leijonat-paidasta kieltäytymiseen. Hänen mukaansa moni muukin entinen huippupelaaja on samoilla linjoilla ja perää Jääkiekkoliiton johdolta reagointia.

- Ne pelaajat, jotka nyt ovat mieluummin Kustavissa kalassa kuin lähdössä MM-kisoihin on syytä merkitä isolla punaisella tussilla. Sitten kun seuraava World Cup koittaa ja pelaaja haluaa sinne mukaan, niin siinä vaiheessa toivotetaan hänelle hyvää kalastusreissua, Tami jyrähtää.

Suorapuheisena tunnettu Tamminen, 66, toimii tulevissa MM-kisoissa kommentaattorina.